Guidar_2/HEB.12.txt

1:Mənam tat dit ɗii məɗɗaŋ saydawa nam diiɗa, wənnet atuwəɗək kiyəm va ernene. Vini kana, say məsgan səm zəga məs dədawsan gədak azam pakə, say məsgan səm zəga naw sla na mambraya, məs dədawsap azam də gambara nani. Say məgrak səm wənzuwa nam naway nawgap dabəŋ di.
2:Say wəzi səm haram aka Zezu, vi anani məsənə, ndəni dətəŋ wənna wətaf nam amakramə, dədaw daw də mənamə ha pay wəgrak nani. Aɓəsək bonoy məs məbayən dəbay də wəlawən aka wəlaŋga məzliwrihe, wil də danən də zev əmta vas ɓa, vi wənnek məs məzaɓan səni. Kakaŋ na tay tuŋgo aka mazaŋga na məlĩ nan aka va dəzəŋ na Maŋgəlva.
3:Məɗumon bonoy məs assə, va aɓəs wəkay mama net məɗɗaŋ mambray aɗɗaŋ azani. Wənnəs wabaah sukum, vi makrokum adawyokum ɓa, kapan wənnan ɓa.
4:Vi adəv wəgay nokum də mambraya, kəɓəl wərəhən ha gap adəv əmta tagay ɓa.
5:Kəsgətaŋgək ki wənnasɓan makrokum, məs Maŋgəlva apel sukum munokum kretiyenɗe sa? Amna: Wətuwa an Ɗəfdaya ahayokuko, apprəm mani. Gəduvuk adawda an ahayokuk ɓa,
6:Vaski Ɗəfdaya adawsəɓ sit ɗii nan məs aŋgələ, warga ko naway məs aŋgəl va wətəni.
7:Məɓəs wən tattuwãh nokum va wəɓəs wəhay na affukum, vi wən tattuwãh nokum tayərban Maŋgəlva tay hayokum va kirtini. Wəyin tay məza affən aw hayan ɓa sa?
8:An Maŋgəlva də hayokum va adawhayẽt kirtin pak ɓa, asna nokum kirtin kənanaŋ ɓa, nokum sulomɗe kənanaŋ.
9:Məɗumon səm wənnet məgilim naka dəlviŋki, ahayamənka, də as pak məgakdeketike. Ya yas dərəŋ kan Affəm na disiŋgi, say məpprəm səm mani, vi məsam gən madaramə.
10:Migilim naka dələvəŋ ahayamənək pay suɗike, va an məs aŋglaŋ. Amma Maŋgəlva, nan tay hayam vi məsam gən təstəssə, ka məsap gən dəndən adəv salala* nani.
11:Pay adawhãyam na, mənam tatə nan tuwãhə, zəm awsan nek ɓa. Amma dərɓagan na ɗəf məs dəpprəm wə hay nan pak na, mogoni akpaŋgetik ɗii məɗɗaŋ wəza məs mogon ama harani, aki səmək zamə.
12:Məsɓan vokum ləɓayləɓayəŋka, də matakprakum maŋgalɓayaŋka.
13:Məsban tive an mogoni, məs sarrara, vi tulkum məs maŋgalɓaya nak adaw məsa wəɗɗa ɓa, amma vi dəmbəl gəni.
14:Məsok zukum wəsuwa zamə dit ɗii pakə. Məsok zukum wəmbat abe də salala, an də wəsuwa vaski ɓana, ɗəf tay nawla Ɗəfdaya ɓa.
15:Məzi zukum ɗəf səmbokum adawmilyan dərɓe ɓa, kapan mbəlembəle na Maŋgəlva ɓa. Məzi zukum ɗəf səmbokum adawsan va gaslamba tattrah məzu ɓaya, kawzəm git saha net ɗii də muwən nan ɓa.
16:Məzi zukum, vi ɗəf səmbokum adawza vana Isuwa ɓa. Vi suwa dəpprəm ma Maŋgəlva ɓa, avələk daya nan məs adawzəm gəla na affən dəndən, vi kawrəh zəga nawzəm təl taka kaaka'ə.
17:Kəsənənka, yaŋ kan dərɓagan na aŋgəl dərah gən zəzay na affəni, ya dərah ɓa, dərah wəkpaŋgan an məs agəɗ lahəŋ nak ɓa, ko vi akayan də wəhəm zlaŋ dərah ɓa.
18:Nokum kəzoŋ vannet Israyelɗe ɓa, va zəga məs kəɓapaŋ na wərəŋgən də vokum ɓa, vannet aka gərəm na Sina də offo mərmani, walla də guzliyo, walla də slay buna,
19:walla də geŋgere na gozloro, walla də ɓaɓəlma wəlani. Yas ɗii pak apprəmən wəlani, akamanənka, adapprəmən wəpel nan ɗaah vas ɓa.
20:Vi dəɓapən wəɗɗa an məs aɗi sit naɗɗa ɓa, ko zəga mamaya dərəŋ gən gərəm vani, say wəbayən dit kuneŋge.
21:Ulan kaaka geslne adak Moyis sawɓa, ha anahək na: Geslne duwəka əntatə ker səni.
22:Amma nokum kəzoŋguk aka gərəm na Siyon, ha awalaŋ gəla na Maŋgəlva madarani, va wənah na, Zerusalem na disiŋ, dit maslayɗe nan məs ɗəf aɓapna wəŋɗet ɓa, vi diiɗa neti.
23:Kəzoŋguk atəki wəkal net kirtin Maŋgəlva en dabəŋ, en məs məver iya net a disiŋ. Kəzoŋguk aza Maŋgəlva məs nawtaw kita aket ɗii pakə, kəzoŋguk aza zeŋgillet ɗii məs də goŋga, məs Maŋgəlva akpeŋget salala ha faɗə.
24:Kəzoŋguk aza Zezu məs dinan labara meleketeni, də azet mbel məkso'it məs dərbanən zəga mogon dayki mbel na Abel.
25:Vi wənnani, say məzi zukum kədawɓoŋgoŋ dapprəm ma məzu pel sukum wənnan kakaŋ ɓa. Məzu ɓoŋgoŋ dapprəm ma məzu pel wənna Maŋgəlva aka dəlva, akoh na səma kita ɓa. Ya mbari nam kandi, waməkoh kan an məpprəm ma ɗəf məzu pel daga sə disiŋ ɓaŋ sa?
26:Daga far laŋka wəlan aɓlanək dəlva fuŋ, amma kakaŋ na, amna: Nəɓlana dəlva fuŋ kaaka ɓa, amma wanəɓlan də təki a disiŋ pakə.
27:Wənnəs əntatə nah əmpa, warban na, zigeɗ məs məzimiɗit pak waɓlaŋ wagrakaŋ. Vi an məs aɓla ɓa dəsan gən ha faɗə.
28:Vini kana məgəɗ səm soko sən Maŋgəlva, vi mərah gən məlĩ an aɓəl na ɓa. Məzuli sən Maŋgəlva va an aŋgələ də wəgeslne səni.
29:Vaski Maŋgəlva namə, ndəni offo nawzan zəga pakə.